
Către,



 
BIROUL PERMANENT AL




 
CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate, trimisă Comisiei pentru administrație publică și amenajarea teritoriului pentru examinare în fond, cu adresa nr. Plx 676/2018 din 5 noiembrie 2018.
PREŞEDINTE,

FLORIN - CLAUDIU ROMAN
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T    

asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate 

În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru administraţie publică şi amenajarea teritoriului a fost sesizată, prin adresa nr. Plx 676/2018 din 5 noiembrie 2018, cu dezbaterea în fond, a propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate, înregistrată la Comisia pentru administrație publică și amenajarea teritoriului cu nr.4c-7/567/6.11.2018.


Senatul a respins propunerea legislativă în ședința din 24 octombrie 2018, în calitate de primă Cameră sesizată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările și completările ulterioare.
La întocmirea prezentului raport Comisia a avut în vedere:

- avizul favorabil al Consiliului Legislativ (nr.724/19.07.2018)
- avizul negativ al Comisiei pentru mediu și echilibru ecologic 

(nr.4c-8/734/13.11.2018)
- punctul de vedere negativ al Guvernului (nr.1870/DPSG/01.10.2018)
Propunerea legislativă are ca obiect de reglementare modificarea şi completarea Legii nr.185/2013, în sensul interzicerii de a amplasa mijloace de publicitate pe clădirile vitrate proprietate publică a statului, precum şi permiterea amplasării acestora în interiorul sensului giratoriu. Totodată, se propune ca mijloacele de publicitate existente, amplasate în temeiul autorizaţiilor emise anterior sau în urma unei licitaţii publice, fără a fi necesară parcurgerea unei noi proceduri de autorizare, precum şi definirea spaţiilor verzi cu caracter ornamental sau cu valoare deosebită.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 27 noiembrie 2018.
La lucrările comisiei au fost prezenţi 21 deputaţi, din totalul de 23 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, domnul Ciprian Lucian Roșca - secretar de stat în cadrul Ministerului Dezvoltării Regionale și Administrației Publice și doamna Ciocan Mariana - șef serviciu în cadrul Companiei Naționale de Administrare a Infrastructurii Rutiere.

Din analiza inițiativei legislative s-a constatat că potrivit Legii nr.185/2013 mijloacele de publicitate sunt construcții cu caracter provizoriu. De asemenea, Legea nr.50/1991 privind autorizarea lucrărilor de construcții încadrează ”firme și reclame” drept construcții provizorii. Norma juridică propusă face posibilă menținerea nelimitată în timp a mijloacelor de publicitate, indiferent de caracterul de provizorat al acestora instituit în legislația aplicabilă și indiferent de clauzele contractuale.

Precizăm că Legea nr.10/1995 privind calitatea în construcții stabilește obligativitatea menținerii cerințelor fundamentale de calitate a construcțiilor pe toată durata de existență a acestora. Una dintre cerințele fundamentale este cea privind igiena, sănătatea și mediul, însorirea și iluminarea spațiilor în care se desfășoară activități umane fiind o componentă a acestei cerințe. Prin acoperirea suprafețelor vitrate a tuturor clădirilor, cu excepția celor ”proprietate publică a statului”, cu orice mijloc de publicitate, se creează premisele unei scăderi atât a calității spațiilor interioare ale construcțiilor destinate activităților umane, cât și o scădere a calității mediului urban construit.

De asemenea, prin amplasarea unor panouri publicitare de orice fel în interiorul sensurilor giratorii ar putea fi obstrucționată atât vizibilitatea de ansamblu asupra traficului, cât și vizibilitatea asupra semnalizării rutiere. Modificarea propusă vine în contradicție cu prevederile art.15 alin.(1) lit.l) di Legea nr.185/2013, precum și cu prevederile art.24 alin.(4) din Ordonanța Guvernuluinr.43/1997 privind regimul drumurilor.
În urma examinării inițiativei legislative și a opiniilor exprimate de către membrii Comisiei, s-a hotărât cu unanimitate de voturi, respingerea propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate.

În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	FLORIN - CLAUDIU ROMAN
	SIMONA - BUCURA OPRESCU


Consilier parlamentar, Roxana Feraru

